
ГъукIэ Замудин и пшыхь
Адыгей. Нобэ Лъэпкъ библиотекэм щекIуэкIынущ Адыгэ Республикэм щIыхь зиIэ и художник, Урысейм и сурэтыщIхэм я союзым хэт, прикладной гъуазджэмкIэ цIыхубэ IэщIагъэлI ГъукIэ Замудин и творческэ пшыхь.
Кавказ Ищхъэрэм щыцIэрыIуэ къэхутакIуэ, пасэрей адыгэ арджэн щIынымкIэ, къамыл, шыкIэпшынэ адыгэ лъэпкъ макъамэ IэмэпсымэхэмкIэ IэщIагъэлI ГъукIэ Замудин и пшыхьым и мыхьэнэ нэхъыщхьэр лъэпкъ щэнхабзэр зэфIэгъэувэжынырщ, къытщIэхъуэ щIэблэм, щIалэгъуалэм ар яхъумэным хуэгъэушынырщ. Абы ГъукIэм и IэдакъэщIэкIхэр щагъэлъэгъуэнущ.
Сабийхэр ягъэгуфIэ
Къэрэшей-Шэрджэс. Республикэм щызэхаублащ «Сабийхэр гъэгуфIэ» псапащIэ марафон. Абы и къызэгъэпэщакIуэщ «Къэрэшей-Шэрджэс» ГТРК-р.
Телерадиокомпанием и лэжьакIуэхэм а Iуэхугъуэ щхьэпэр егъэкIуэкIыныр хабзэ яхуэхъуащ. Зыгъэпсэхугъуэ дыгъэпс махуэм телевиденэм и унэм щрагъэкIуэкIащ махуэшхуэ концерт. Абы кърагъэблэгъащ социальнэ IуэхущIапIэхэм я гъэсэнхэр, зеиншэхэр, зи узыншагъэм сэкъат иIэ цIыкIухэр, сабий куэд щапI унагъуэхэр. НыбжьыщIэхэм дэрэжэгъуэ езыта псапащIэм республикэм и жылагъуэ зэгухьэныгъэхэм ящыщ куэд хэтащ.
Хъыджэбз, щIалэ цIыкIухэм «Къэрэшей-Шэрдэжэс» ГТРК-м и унэм зыщрагъэплъыхьащ, я лэжьыгъэм щыщ гъэщIэгъуэн куэдым щыгъуазэ ящIащ. ИужькIэ сабийхэр Iэнэ берычэтым ирагъэблэгъащ. КъищынэмыщIауэ, КъШР-м щыпсэу лъэпкъхэм я шхыныгъэхэм я гъэлъэгъуэныгъэ-жармыкIэ къызэрагъэпэщащ.
УЭРДОКЪУЭ Женя.
